ברסלב (עיר)

בְּרֶסְלַב (באוקראינית: Брацлав או Браслав, מבוטא "בְּרַצְלַוו" ו"בְּרַסְלַוו", בהתאמה; פולנית: Bracław; יידיש: בראַסלעוו) היא עיירה השוכנת בקרבת נהר הבוג הדרומי בדרום-מזרח פודוליה, בנפת נמירוב שבמחוז ויניצה באוקראינה. העיר, שבימי הביניים ובתחילת העת החדשה הייתה מרכז אזורי חשוב, שקעה ואיבדה את השפעתה במהלך המאות ה-19 וה-20.בשנת 1926 מנתה אוכלוסיית העיירה 7,842 נפש.. בשנת 2019 מנתה אוכלוסייתה כ-5,250 איש.

היסטוריה
האזכור הכתוב הראשון של ברסלב מתוארך לשנת 1362. העיר זכתה לזכויות מגדבורג ב-1564.

ברסלב השתייכה לדוכסות הגדולה של ליטא עד לאיחוד לובלין בשנת 1569, אז הפכה למרכז וויוודת ברצלב באיחוד הפולני-ליטאי, והיוותה מוצב הגנה חשוב. בעת מרד חמלניצקי בשנת 1648, הפכה ברסלב לעיר במדינה הקוזאקית, בחסות צאר רוסיה. בחוזה אנדרוסובו בשנת 1667, הושבה העיר לפולין. לאחר החלוקה השנייה של פולין בשנת 1793 הפכה העיר לחלק מן האימפריה הרוסית, יחד עם יתר הגדה הימנית של אוקראינה (השטח שממערב לנהר דנייפר). תחת השלטון הרוסי הייתה ברסלב מרכז אוייזד בפלך פודוליה. מאחר שלא הייתה לעיר גישה למסילת ברזל, פחתו חשיבותה ואוכלוסייתה בהדרגה.
הקהילה היהודית של ברסלב
יהודים התחילו להתיישב בברסלב במהלך המאה ה-16. לפי רישומי גביית המיסים בעיר שנערכה בשנת 1616 היו בעיר 16 בתים בבעלות יהודית (מתוך כ-560 ). במהלך מרד חמלניצקי נמלטו היהודים מן העיר ומצאו מקלט בערי הסביבה. יהודים שבו להתגורר בעיר רק בשנת 1730. בשנת 1765 התגוררו בעיר כ-100 יהודים. ערב חלוקה השנייה של פולין (והעברת ברסלב לידי האימפריה הרוסית) התגוררו בעיר 352 יהודים. באותה תקופה פעל בעיר רבי נחמן מברסלב. 

צמיחה כלכלית של האזור בסוף המאה ה-19 הביאה לעיר יהודים רבים. בראשית המאה העשרים התגוררו בברסלב כ-6,000 יהודים – יותר ממחצית אוכלוסייתה. בעיר פעלו שבעה בתי כנסת. בעיר פעלה טחנת קמח גדולה, בבעלותו של יהודי בשם יעקב סוליטמן. לאחר התפרקות האימפריה הרוסית ובמהלך מלחמת האזרחים סבלו יהודי העיר מפוגרומים בתלי פוסקים. בינואר 1918, חיילי הצבא הרוסי, שנסוגו בפני הגרמנים, ערכו פוגרום ביהודי העיר. בפוגרומים של כנופיות אוקראינים בין מאי 1919 לאפריל 1921 נרצחו בה יותר מ-450 יהודים. כ- 600 ילדים יהודים הפכו ליתומים, 300 בתי יהודים נהרסו. בעקבות הפרעות עזבו יהודים רבים את ברסלב. נכון לשנת 1923 התגוררו בעיר כ-2000 יהודים (כשליש מכלל האוכלוסייה). השלטון הקומוניסטי סגר את כל מוסדות הדת היהודים. יחד עם זאת בעיר נפתח בית ספר יהודי, בו שפת הלימוד הייתה יידיש.  במהלך שנות ה-30 המשיכה האוכלוסייה היהודית של ברסלב להידלדל, בעיקר בשל עזיבת הצעירים, אשר עברו לערים מרכזיות בברית המועצות. לפי מרשם האוכלוסין שנערך בשנת 1939 התגוררו בברסלב 1010 יהודים (כרבע מכלל האוכלוסייה). 
ממוזער|שמאל|בית העלמין היהודי בברסלב
הנאצים כבשו את ברסלב ב-22 ביולי 1941. רק יהודים מעטים הספיקו להימלט ממנה לפני הכיבוש. העיירה נכללה בתחום הכיבוש הרומני. בספטמבר 1941 הוקם בעיר גטו. לעיר הובאו גם יהודים מרומניה. בינואר 1942 הועברו רוב היהודים למחנה הריכוז פצ'ורה. באוגוסט 1942 הוקמו בברסלב שני מחנות עבודה גרמניים. מפעם לפעם נעשו במחנות סלקציות, אך בסוף 1943 עדיין נותרו בהם עובדים יהודים. במרץ 1944 שחרר הצבא האדום את העיר. בעת השחרור נותרו בעיר  כ-200 יהודים מקומיים וכ-30 יהודים מרומניה. לאחר המלחמה התגוררו בעיר כמה מאות יהודים, מספרם ירד בהתמדה. מרביתם עזבו בתחילת שנות ה-90. האזכור האחרון לנוכחות יהודית בעיר הוא משנת 1998, אז התקיימה בעיר קהילה של כ-40 יהודים, קשישים כולם.

קישורים חיצוניים

 ברסלב - מתוך האנציקלופדיה של אוקראינה



 היסטוריה של הקהילה היהודית בברסלב
 הערות שוליים 

*
קטגוריה:גטאות באוקראינה
קטגוריה:מחוז ויניצה: עיירות יהודיות
קטגוריה:יישובים שהוקמו במאה ה-14